SKRIFTLIG FORESPØRGSEL P-2969/02

af Bert Doorn (PPE-DE) til Kommissionen

(16. oktober 2002)

Om: Database for Bindende Tariferingsoplysning

Ved indførsel af nye produkter til det indre marked skal disse produkter klassificeres med henblik på fastsættelse af afgifter. For visse produkter meddeles der en såkaldt bindende tariferingsoplysning (BTO). Det sker, at forskellige toldmyndigheder meddeler forskellige BTO's for de samme produkter og somme tider er klassificeringen og følgelig BTO'en ikke korrekt. Dette forhold er en hindring for det indre marked, har konkurrenceforvridende virkninger og er til gene for det europæiske erhvervsliv. Problemet ville i vidt omfang kunne løses ved oprettelse af en database, som er direkte tilgængelig på internettet, og som vil give de berørte virksomheder mulighed for hurtigt at reagere.

I slutningen af 2000 har kommissær Bolkestein på vegne af Kommissionen i en brevveksling med det nederlandske erhvervsliv lovet, at der på kort sigt ville blive oprettet en BTO-database, som er tilgængelig på internet. Nu er der snart gået 2 år, og der er fortsat ikke tale om en sådan database, der er tilgængelig for den internationale samhandel.

Registreringen foreligger nu heller ikke længere på CD-ROM. Derfor er det nu vanskeligt for erhvervslivet at tjekke, hvilke produkter der er registreret.

Er Kommissionen klar over denne uldne situation med hensyn til registrering af Bindende Tariferingsoplysning?

Er Kommissionen klar over de vanskeligheder, som erhvervslivet støder på i forbindelse med anmodning om Bindende Tariferingsoplysning og den økonomiske skade, som kan følge heraf?

Hvornår opfylder Kommissionen sit løfte om oprettelse af en database, som er ajourført og som virksomheder i den internationale samhandel har adgang til via den relevante website?

Svar afgivet på Kommissionens vegne af Frederik Bolkestein

(18. november 2002)

Bindende Tariferingsoplysninger er omfattet af artikel 12 i EF-toldkodeksen (Rådets forordning (EØF) nr. 2913/92 af 12. oktober 1992 om indførelse af en EF-toldkodeks(1)) og artikel 5-14 i gennemførelsesbestemmelserne hertil (Kommissionens forordning (EØF) nr. 2454/93 af 2. juli 1993(2)).

En bindende tariferingsoplysning er en tariferingsafgørelse, som en national administration udsteder inden planlagt import eller eksport for en bestemt vare for en erhvervsdrivende (modtager). Det er et værktøj, der er til hjælp for de erhvervsdrivende, idet de får den rigtige tarifering af deres varer i told- og statistiknomenklaturen, når de skal udfylde import- eller eksportangivelser, og giver dem retlig sikkerhed. Den er normalt gyldig seks år i alle medlemsstater, uanset i hvilken medlemsstat den er blevet udstedt.

Opstår der uoverensstemmelser, fordi de nationale administrationer fortolker told- og statistiknomenklaturen forskelligt, behandles sådanne uoverensstemmelser i Toldkodeksudvalget, og der træffes foranstaltninger til at bringe disse afvigende fortolkninger til ophør (f.eks. med en tariferingsudtalelse eller en forklarende bemærkning). Dette kan betyde, at en bindende tariferingsoplysning kaldes tilbage. I så fald har den erhvervsdrivende ifølge artikel 12, stk. 6, i EF-toldkodeksen en periode på op til seks måneder, hvor han har mulighed for at tilpasse sig til den harmoniserede fortolkning af told- og statistiknomenklaturen.

Alle bindende tariferingsoplysninger, der udstedes af medlemsstaterne, indeholder både fortrolige og ikke-fortrolige oplysninger og lagres på en central database, som forvaltes af Kommissionen, og som er tilgængelig for alle nationale administrationer. En tesaurus gør det lettere at forstå alle de bindende tariferingsoplysninger, der er udstedt på de forskellige EU-sprog. Tidligere stillede Kommissionen desuden en CD-ROM til rådighed med et uddrag af databasen (uden fortrolige oplysninger som oplysninger om modtageren eller detaljerede oplysninger om varens sammensætning). Denne CD-ROM udsendes ikke længere af tekniske og budgetmæssige årsager.

Kommissionen er imidlertid enig med det ærede medlem i, at det er vigtigt, at offentligheden har adgang til tariferingsafgørelser i databasen, da det kan være til hjælp for de erhvervsdrivende, når de udfylder import- og eksportangivelser. Kommissionen og medlemsstaterne er derfor i færd med at arbejde på indholdet i databasen og en opdatering af dens tesaurus, således at det vil være muligt for alle aktører at konsultere de bindende tariferingsoplysninger, der er udstedt på de forskellige EU-sprog. Efter planen skal offentligheden kunne få adgang til databasen (ikke-fortrolige oplysninger) fra slutningen af 2003.

(1) EFT L 302 af 19.10.1992.

(2) EFT L 253 af 11.10.1993.